ai4bharat/Pralekha huggingface dataset:
পর্যটনমন্ত্রক
২০১৮-র আন্তর্জাতিক বৌদ্ধ সম্মেলনের উদ্বোধন করলেন রাষ্ট্রপতি
নয়াদিল্লি, ২৩ আগস্ট, ২০১৮
রাষ্ট্রপতি শ্রী রাম নাথ কোবিন্দ আজ নতুন দিল্লিতে আন্তর্জাতিক বৌদ্ধ সম্মেলন বা আইবিসি ২০১৮-র উদ্বোধন করেন। উদ্বোধনী অনুষ্ঠানের পৌরহিত্য করেন স্বাধীন দায়িত্বপ্রাপ্ত কেন্দ্রীয় পর্যটন প্রতিমন্ত্রী শ্রী কে জে অলফন্স। চার দিনের এই সম্মেলনের আয়োজক কেন্দ্রীয় পর্যটন মন্ত্রক। সহযোগিতায় রয়েছে মহারাষ্ট্র, বিহার এবং উত্তর প্রদেশ সরকার। সহযোগী দেশ হিসাবে রয়েছে জাপান। দিল্লি ও অজন্তায় এই সম্মেলন চলবে। আগামী ২৬ আগস্ট পর্যন্ত চলবে। এরপর রাজগীর, নালন্দা, বুদ্ধগয়া  এবং সারনাথ -এ সম্মেলনের আয়োজন করা হবে। ভগবান বুদ্ধের স্মৃতি বিজড়িত স্থানগুলি পরিদর্শন করবেন প্রতিনিধিদলের সদস্যরা। রাষ্ট্রপতি এছাড়াও ভগবান বুদ্ধের স্মৃতি বিজড়িত বিভিন্ন পর্যটনস্থল সংক্রান্ত পর্যটন মন্ত্রকের ওয়েবসাইট indiathelandofbuddha.in – এর সূচনা করেন। উদ্বোধন করেন এ সংক্রান্ত একটি ছায়াচিত্রেরও। আগামীকাল থেকে ২৬ আগস্ট পর্যন্ত সম্মেলনে আগত প্রতিনিধিরা ঔরাঙ্গাবাদ, রাজগীর, নালন্দা, বুদ্ধগয়া এবং সারনাথ ঘুরে দেখবেন।
এই সম্মেলনে অংশ নিচ্ছেন বাংলাদেশ, ইন্দোনেশিয়া, মায়ানমার এবং শ্রীলঙ্কার মন্ত্রী পর্যায়ের প্রতিনিধিদলও। প্রসঙ্গত অস্ট্রেলিয়া, বাংলাদেশ, ভুটান, ব্রাজিল, কম্বোডিয়া, কানাডা, চীন, ফ্রান্স, জার্মানি, হংকং-সহ ২৯টি দেশ এই সম্মেলনে অংশগ্রহণ করছে।
CG/SSS/SB…
(Visitor Counter : 180
প্রতিরক্ষামন্ত্রক
দেশীয় প্রযুক্তিতে তৈরি ব্রহ্মস ক্ষেপনাস্ত্রের সফল পরীক্ষা
নয়াদিল্লী, ৩০ সেপ্টেম্বর, ২০২০
দেশীয় প্রযুক্তিতে তৈরি এবং এয়ারফ্রেম সহ অন্যান্য ক্ষেত্রে মেক ইন ইন্ডিয়া কর্মসূচিকে সফলভাবে রূপায়ণের লক্ষ্যে ভূমি থেকে ভূমি ব্রহ্মস সুপারসোনিক ক্রুজ ক্ষেপনাস্ত্রের আজ সফলভাবে পরীক্ষা চালানো হয়। ওড়িশার বালাসোর থেকে সকাল সারে ১০টার সময় এই পরীক্ষা চালানো হয়। প্রতিরক্ষা ক্ষেত্রে দেশীয় সরঞ্জাম যুক্ত করার লক্ষ্যে এটি একটি বড় পদক্ষেপ।
সর্বোচ্চ ২.৮ ম্যাক গতিবেগে ব্রহ্মস ক্রুজ ক্ষেপনাস্ত্র নির্দিষ্ট লক্ষ্যবস্তুকে সফলভাবে আঘাত হানতে সক্ষম হয়েছে।
প্রতিরক্ষা মন্ত্রী শ্রী রাজনাথ সিং এই সাফল্য অর্জনের জন্য ভারতীয় প্রতিরক্ষা গবেষণা উন্নয়ন সংস্থা ডিআরডিও-র কর্মীবর্গ, এই মিশনের সঙ্গে যুক্ত ব্রহ্মস দলের সদস্য, প্রতিরক্ষা গবেষণা এবং উন্নয়ন দপ্তরের সচিব ডঃ জি সতীশ রেড্ডি এবং ডিআরডিও-র চেয়ারম্যান ও বিজ্ঞানীদের অভিনন্দন জানিয়েছেন।
আজকের এই সাফল্যে ভারতে দেশীয় প্রযুক্তিতে নির্মিত ব্রহ্মস ক্ষেপনাস্ত্র ব্যবস্থাপনা আত্মনির্ভরতার পথ প্রশস্ত করেছে এবং দেশীয় প্রযুক্তিতে প্রতিরক্ষা সরঞ্জাম উৎপাদন ক্ষেত্রে গতি সঞ্চার করেছে।
CG/SS/NS
(
স্বাস্থ্যওপরিবারকল্যাণমন্ত্রক
৭৫ লক্ষেরও বেশি মানুষের আরোগ্যলাভের ফলে বিশ্ব ক্রমতালিকায় ভারতের অগ্রণী স্থান অব্যাহত রয়েছে
দেশে গত ২ মাসে সুস্পষ্টভাবে করোনায় আক্রান্তের হার তিন গুণেরও বেশি কমেছে
ভারতে ১১ কোটির বেশি নমুনা পরীক্ষার মাইল ফলক অর্জিত
নতুন দিল্লি, ০২ নভেম্বর, ২০২০
সর্বাধিক সংখ্যায় আরোগ্যলাভের দিক থেকে বিশ্বে ভারতের অগ্রণী স্থান অক্ষুণ্ণ রয়েছে। দেশে আজ পর্যন্ত মোট সুস্থতার সংখ্যা ৭৫ লক্ষ ৪৪ হাজার ৭৯৮। দেশে গত ২৪ ঘন্টায় আরোগ্যলাভ করেছেন ৫৩ হাজার ২৮৫ জন। সুস্পষ্টভাবে করোনায় আক্রান্তের সংখ্যা ক্রমশ কমছে। দেশে এখনও পর্যন্ত এই সংখ্যা দাঁড়িয়েছে ৫ লক্ষ ৬১ হাজার ৯০৮। মোট আক্রান্তের তুলনায় কেবল সুস্পষ্টভাবে করোনায় হার ৬.৮৩ শতাংশ।
কেবল দুই মাসের মধ্যে সুস্পষ্টভাবে করোয়নায় আক্রান্তের হার তিন গুণেরও বেশি কমেছে। গত তেসরা সেপ্টেম্বর এই হার ছিল ২১.১৬ শতাংশ। ভারতে গত জানুয়ারি থেকে কোভিড-১৯-এ আক্রান্তের সংখ্যা অপ্রত্যাশিতভাবে বৃদ্ধি পেয়েছে। একই সঙ্গে আগাম রোগ চিহ্নিতকরণ এবং উপযুক্ত চিকিৎসা পরিষেবা প্রদানের জন্য নমুনা পরীক্ষাগারের পরিকাঠামোয় প্রসার ঘটানো হয়েছে। আজ পর্যন্ত দেশে মোট নমুনা পরীক্ষার সংখ্যা ১১ কোটি ৭ লক্ষ ৪৩ হাজার ১০৩।
ভারতের নমুনা পরীক্ষা ক্ষেত্রের সক্ষমতা জানুয়ারির গোড়ায় যা ছিল তার তুলনায় এখন কয়েক গুণ বেড়েছে। সরকারি ও বেসরকারি মিলিয়ে দেশে নমুনা পরীক্ষাগারের সংখ্যা ২,০৩৭। দেশে সুস্থতার সংখ্যা ক্রমাগত বৃদ্ধি পাওয়ায় জাতীয় স্তরে আরোগ্যলাভের হার আরও বেড়ে হয়েছে ৯১.৬৮ শতাংশ।
সদ্য আরোগ্যলাভকারীদের মধ্যে ৭৮ শতাংশই ১০টি রাজ্য ও কেন্দ্রশাতিত অঞ্চল থেকে। কেরালা ও কর্ণাটক থেকে সর্বাধিক ৮,০০০-এর বেশি করোনা রোগী আরোগ্যলাভ করেছেন। দিল্লি ও পশ্চিমবঙ্গ থেকে আরোগ্যলাভ করেছেন ৪,০০০ জনের বেশি করে।
দেশে গত ২৪ ঘন্টায় আরও ৪৫,৩২১ জন নতুন করে করোনায় আক্রান্ত হয়েছেন। এদের মধ্যে ৮০ শতাংশই আক্রান্ত হয়েছেন ১০টি রাজ্য/কেন্দ্রশাসিত অঞ্চল থেকে। কেরালা থেকে সর্বাধিক ৭,০২৫ জন আরোগ্যলাভ করেছেন। দিল্লি ও মহারাষ্ট্র থেকে একদিনেই আরোগ্যলাভের সংখ্যা ৫,০০০-এর বেশি।
দেশে গত ২৪ ঘন্টায় আরও ৪৯৬ জনের করোনাজনিত কারণে মৃত্যু হয়েছে। এদের মধ্যে ৮২ শতাংশই মারা গেছেন ১০টি রাজ্য ও কেন্দ্রশাসিত অঞ্চল থেকে। সর্বাধিক ১১৩ জনের মৃত্যুর খবর মিলেছে মহারাষ্ট্র থেকে এবং পশ্চিমবঙ্গে মারা গেছেন ৫৯ জন।
CG/BD/SKD
(
তথ্যওসম্প্রচারমন্ত্রক
নেতাজীর ১২৫তম জন্ম বার্ষিকী উদযাপন উপলক্ষ্যে ৫১তম আইএফএফআই-তে দ্য ফরগটন হিরো চলচ্চিত্রটির বিশেষ প্রদর্শনীর আয়োজন করা হয়েছে
নয়াদিল্লী, ২৩ জানুয়ারি, ২০২১
নেতাজী সুভাষ চন্দ্র বোস : দ্য ফরগটন হিরো চলচ্চিত্রটির নির্দেশক হলেন শ্যাম বেনেগাল। ৫১তম ভারতীয় আন্তর্জাতিক চলচ্চিত্র উৎসবে  জাতীয় এবং আন্তর্জাতিক স্তরে যথাযথভাবে নেতাজী সুভাষ চন্দ্র বসুর ১২৫তম জন্ম বার্ষিকী উদযাপিত হচ্ছে। এই উপলক্ষ্যে ২০০৫ সালের শ্যাম বেনেগালের এই চলচ্চিত্রটি এ বছর দেখানো হচ্ছে গোয়া চলচ্চিত্র উৎসবে। দেশের স্বাধীনতা সংগ্রামে নেতাজীর বীরত্ব ও ধৈর্য্যশীলতার দিকটি শ্যাম বেনেগাল যেভাবে চলচ্চিত্রের মাধ্যমে চিত্রিত করেছেন তা এই উৎসবে আগত প্রতিনিধিদের বিশেষ অনুপ্রেরণা যোগাবে। দেশের স্বাধীনতা সংগ্রামে নেতাজী সুভাষ চন্দ্র বসু বলেছিলেন, ‘তোমরা আমাকে রক্ত দাও আমি তোমাদের স্বাধীনতা দেব।’ ব্রিটিশ শাসনের বিরুদ্ধে লড়াইয়ে দেশের যুব সম্প্রদায়কে একত্রে এগিয়ে এসে স্বাধীনতা সংগ্রামে সামিল হওয়ার আহ্বান জানিয়েছিলেন। ২২০ মিনিটের এই হিন্দি চলচ্চিত্রে ১৯৪১-৪৩ এ নাজি জার্মানি , ১৯৪৩-৪৫ জাপান অধিকৃত এশিয়া নেতাজির জীবন কাহিনী এবং আজাদ হিন্দ ফৌজ গঠন ও নেতৃত্বদানের ক্ষেত্রে তাঁর ভূমিকা চিত্রিত হয়েছে। ফ্ল্যাশব্যাক সিকোয়েন্সের মাধ্যমে তাঁর জীবনের বিভিন্ন দিক চিলচ্চিত্রে তুলে ধরা হয়েছে।
আইএফএফআই-তে এমন এক সময় দ্য ফরগটন হিরো চলচ্চিত্রটি প্রদর্শিত হচ্ছে যখন ভারত সরকার নেতাজীর ১২৫তম জন্ম বার্ষিকী উদযাপন শুরু করেছে। দেশের প্রতি নেতাজীর নিঃস্বার্থ সেবা ও অদম্য চেতনার মনোভাবকে স্মরণে রেখে সরকার ২৩শে জানুয়ারি দিনটিকে প্রত্যেক বছর ‘পরাক্রম দিবস’ হিসেবে পালন করার সিদ্ধান্ত নিয়েছে। ‘পরাক্রম দিবস’ উদযাপনের বিষয়ে দেশের নাগরিকদের বিশেষত যুব সমাজকে সচেতন করে তুলতে এবং তাদের মধ্যে দেশপ্রেমের উদ্দীপনা জাগিয়ে তুলতে বিশেষ উদ্যোগ নেওয়া হয়েছে।
এই বিশেষ চলচ্চিত্র প্রদর্শনীর শুরুতে চলচ্চিত্র উৎসবে অধিকর্তা চৈতন্য প্রসাদ জানিয়েছেন নেতাজী ভারতের স্বাধীনতা সংগ্রামে অন্যতম প্রিয় নায়ক এবং একজন উজ্জ্বল নক্ষত্র । দ্য ফরগটন হিরো চলচ্চিত্র প্রদর্শনীর মাধ্যমে নেতাজী সুভাষ চন্দ্র বসুর অদম্য ব্যক্তিত্বকে সম্মান ও স্মরণ করা হচ্ছে বলে তিনি জানান। নেতাজী সুভাষ চন্দ্র বোস : দ্য ফরগটন হিরো চলচ্চিত্রটি ২০০৫ সালে জাতীয় সংহতির ওপর শ্রেষ্ঠ জাতীয় চলচ্চিত্র পুরস্কার লাভ করে। এই চলচ্চিত্রে মুখ্য চরিত্রে নেতাজীর ভূমিকায় অভিনয় করেছেন সচিন খেদকর।
নেতাজী আগামী প্রজন্মের কাছে অমর হয়ে রয়েছেন এবং আজও লক্ষ লক্ষ মানুষকে অনুপ্রাণিত করে চলেছেন।
রাষ্ট্রপতিরসচিবালয়
শ্রী আর. ভেঙ্কটরমনের জন্ম বার্ষিকীতে পুষ্পার্ঘ্য অর্পণ করে শ্রদ্ধা রাষ্ট্রপতির
নয়াদিল্লী, ৪ ডিসেম্বর, ২০২০
রাষ্ট্রপতি শ্রী রামনাথ কোবিন্দ আজ রাষ্ট্রপতি ভবনে প্রাক্তন রাষ্ট্রপতি শ্রী আর. ভেঙ্কটরমনের জন্ম বার্ষিকীতে পুষ্পার্ঘ্য অর্পণ করে তাঁকে শ্রদ্ধা জানিয়েছেন। শ্রী ভেঙ্কটরমনের প্রতিকৃতিতে রাষ্ট্রপতি ছাড়াও রাষ্ট্রপতি ভবনের আধিকারিকরা শ্রদ্ধা নিবেদন করেন।
প্রধানমন্ত্রীরদপ্তর
হরিয়ানার প্রতিষ্ঠা দিবসে প্রধানমন্ত্রীর শুভেচ্ছা
নয়াদিল্লি, ০১ নভেম্বর, ২০১৯
প্রধানমন্ত্রী শ্রী নরেন্দ্র মোদী হরিয়ানার প্রতিষ্ঠা দিবসে রাজ্যবাসীকে শুভেচ্ছা জানিয়েছেন। ১৯৬৬ সালের পয়লা নভেম্বর হরিয়ানা রাজ্যের প্রতিষ্ঠা হয়।
এক ট্যুইট বার্তায় প্রধানমন্ত্রী বলেছেন, “শৌর্য, দক্ষতা ও তারুণ্যে ভরপুর তথা প্রাচীন সংস্কৃতি ও আধুনিক জীবনশৈলী-সম্পন্ন রাজ্যটির প্রতিষ্ঠা দিবসের শুভেচ্ছা”।
দেশের কল্যাণে এই রাজ্যটির অগ্রগতি ও অবদান নিরন্তর বজায় থাকবে বলেও প্রধানমন্ত্রী কামনা করেন।
SSS/BD/SB
(Visitor Counter : 59
রেলমন্ত্রক
দক্ষিণ-পূর্ব রেলের কেন্দ্রীয় হাসপাতালে সিসিটিভি এবং হাসপাতাল সংক্রান্ত তথ্য ব্যবস্থার সূচনা
কলকাতা, ০৮ জুলাই, ২০১৯
দক্ষিণ-পূর্ব রেলের সদর দপ্তর গার্ডেনরিচের কেন্দ্রীয় হাসপাতালে গত শুক্রবার নজরদারি ক্যামেরা  এবং হাসপাতাল সংক্রান্ত তথ্য পরিচালন ব্যবস্থার সূচনা হয়েছে। এই রেলের জেনারেল ম্যানেজার শ্রী পি এস মিশ্র নতুন এই ব্যবস্থাপনার সূচনা করে বলেন, রেলের হাসপাতালের ক্ষেত্রে এই ধরণের ব্যবস্থার যথেষ্ট তাৎপর্য রয়েছে। নতুন এই ব্যবস্থার ফলে চিকিৎসক, সেবিকা, আধা-চিকিৎসক এবং হাসপাতাল কর্মীদের কাজের প্রতি নিষ্ঠা আরো বাড়বে। এমনকি, কর্তব্য পালনের সময়ে তাঁরাও সর্বদা সতর্ক থাকবেন।
হাসপাতাল সংক্রান্ত তথ্য পরিচালনা ব্যবস্থা শুরু হওয়ার ফলে বহির্বিভাগের  রোগীদের বিভিন্ন তথ্য, হাসপাতালে চিকিৎসাধীন রোগীর তথ্য এবং আরোগ্যলাভের পর ছুটির তারিখ, হাসপাতালের ওষুধের মজুত ভান্ডার, বিভিন্ন পরীক্ষা-নিরীক্ষার রিপোর্ট হস্তান্তর প্রভৃতি সহজেই দেখভাল করা সম্ভব হবে। এছাড়াও, নতুন এই ব্যবস্থায় কাগজের ব্যবহার কমবে। এমনকি, পরবর্তী সময়ে সংশ্লিষ্ট তথ্য পেতে সুবিধা হবে।
হাসপাতালে নজরদারি ও নিরাপত্তা বজায় রাখার জন্য বিভিন্ন ওয়ার্ড, মূল প্রবেশদ্বার ও হাসপাতালের অভ্যন্তরীণ যাতায়াতের পথগুলিতে মোট ২৯টি সিসিটিভি ক্যামেরা বসানো হয়েছে। এই উদ্যোগের ফলে হাসপাতালের কাজকর্মের ওপর দিবারাত্রি ২৪ ঘন্টা নজর রাখা সম্ভব হবে।
CG/BD/SB
(Visitor Counter : 75
প্রতিরক্ষামন্ত্রক
সেনাবাহিনীর তিন শাখা ও ভারতীয় উপকূলরক্ষী বাহিনীকে সিমুলেটরের ব্যবহার বৃদ্ধির পরিকল্পনা ঘোষণা করল প্রতিরক্ষা মন্ত্রক
নয়াদিল্লি, ২৩ সেপ্টেম্বর, ২০২১
সেনাবাহিনীর তিন শাখা ও ভারতীয় উপকূলরক্ষী বাহিনীকে সিমুলেটরের প্রয়োগ বৃদ্ধির পরিকল্পনার ঘোষণা করল প্রতিরক্ষা মন্ত্রক ।সিমুলেটর-ভিত্তিক প্রশিক্ষণ ব্যবস্থায় সার্বিক পরিবর্তন আনার উদ্দেশ্যই হল অভিযান পরিচালনা, অভিযানে নেতৃত্বদান, প্রশাসনিক ক্ষেত্র এবং বিশেষজ্ঞদের মধ্যে আরও বেশি সমন্বয় গড়ে তোলা। আধুনিক প্রশিক্ষণ ব্যবস্থাকে আরও বেশি নিরাপদ, কার্যকর ও ব্যয়সাশ্রয়ী করে তুলতে সিমুলেটর সংগ্রহ করা হয়।
প্রতিরক্ষা মন্ত্রকের এই কাঠামোতে সম্পূর্ণ দেশীয় প্রযুক্তিতে সিমুলেটরের পরিকল্পনা করে সেগুলির যথাযথ প্রয়োগ এবং ভারতীয় সংস্থাগুলির মাধ্যমে সিমুলেটরের রক্ষণাবেক্ষণে গুরুত্ব দেওয়া হয়েছে। মন্ত্রকের এই কাঠামোর আরও কয়েকটি উদ্দেশ্য নিম্নরূপ :
. পর্যায়ক্রমে সিমুলেটরের ব্যবহার বাড়িয়ে দক্ষতা বৃদ্ধি করা
. সিমুলেটর সংগ্রহের পরিকল্পনা করার সময় প্রয়োজনীয়তার বিষয়টি যাচাই করা
. সরকারের বিভিন্ন সংস্থার মধ্যে সমন্বয় এবং সংগ্রহের সময় সিমুলেটরের যৌথভাবে ব্যবহারের বিষয়টি যাচাই করা।
মন্ত্রকের এই নীতি বর্তমানে ব্যবহার হওয়া এবং ভবিষ্যতে সংগ্রহ করা সব ধরনের সিমুলেটরের ক্ষেত্রেই প্রযোজ্য হবে। অভিযান প্রস্তুতির সময় সিমুলেটর প্রযুক্তির প্রয়োগ খুঁজে বের করা এবং প্রশিক্ষণ তথা অন্যান্য সাজসরঞ্জামের কার্যকালের মেয়াদ বাড়াতে বিভিন্ন খাতে খরচ হ্রাস করা।
প্রতিরক্ষা মন্ত্রকের সঙ্গে যুক্ত সংশ্লিষ্ট সব পক্ষ এবং শিল্প সংগঠনগুলি সেনাবাহিনীর তিন শাখা এবং উপকূলরক্ষী বাহিনীতে সিমুলেটর ব্যবহারের প্রয়োজনীয়তার বিষয়গুলি সম্পর্কে বিস্তারিত কর্মপরিকল্পনা মেনে চলবে। যে সমস্ত ভারতীয় সংস্থা সিমুলেটর উৎপাদনের সঙ্গে যুক্ত রয়েছে, সেনাবাহিনীর পক্ষ থেকে তাদের সঙ্গে যোগাযোগ রাখা হবে যাতে সম্পূর্ণ দেশীয় প্রযুক্তিতেই উন্নতমানের সিমুলেটর উৎপাদন, ব্যবহার এবং রক্ষণাবেক্ষণ করা যায়।
CG/BD/DM/
(Visitor Counter : 153
রাষ্ট্রপতিরসচিবালয়
জন্মাষ্টমীর প্রাক্কালে ভারতের রাষ্ট্রপতির শুভেচ্ছাবার্তা
নয়াদিল্লি, ১৮ আগস্ট ২০২২
ভারতের রাষ্ট্রপতি শ্রীমতী দ্রৌপদী মুর্মু জন্মাষ্টমীর প্রাক্কালে সহ-নাগরিকদের শুভেচ্ছা জানিয়েছেন।
এক বার্তায় রাষ্ট্রপতি বলেন, “শুভ জন্মাষ্টমী উপলক্ষে আমি দেশে ও দেশের বাইরে বসবাসকারী সব ভারতীয়দের উষ্ণ শুভেচ্ছা ও অভিনন্দন জানাই।
ভগবান কৃষ্ণের জীবন ও শিক্ষার মধ্যে মঙ্গলবার্তা রয়েছে। তিনি ‘নিষ্কাম কর্ম’ ধারণার প্রচার করেছিলেন এবং জনগণকে ‘ধর্ম’-এর পথে চলার চরম সত্য সম্পর্কে আলোকিত করেছিলেন।
আমি প্রার্থনা করি, জন্মাষ্টমী উৎসব আমাদের জীবনে চিন্তায়, কথায় ও কাজে সত্যের পথে চলতে উদ্বুদ্ধ করবে।”
(PG/PM/DM
যুবওক্রীড়াবিষয়কমন্ত্রক
ভারতের অবনী লেখারা প্রথম মহিলা শ্যুটার হিসেবে প্যারালিম্পিক্সে স্বর্ণ পদক জয় করে ইতিহাস গড়েছেন
নতুন দিল্লি, ৩০ আগস্ট, ২০২১
টোকিও প্যারালিম্পিক্স গেমসে স্বর্ণ পদক জয় করে ১৯ বছর বয়সী অবনী লেখারা ইতিহাস গড়েছেন। প্রথমবার প্যারালিম্পিক্স গেমসে অংশ নিয়ে মহিলাদের ১০ মিটার এয়ার রাইফেলে দ্বিতীয় রাউন্ডে ৪৪৯.৬ পয়েন্ট নিয়ে এই তরুণী দেশকে স্বর্ণ পদক এনে দিয়েছেন। তাঁর স্কোর প্যারালিম্পিক্সে রেকর্ড গড়েছে এবং বিশ্ব রেকর্ডের সমতুল হয়ে উঠেছে।
অবনী রাজস্থানে বন দপ্তরের সহকারী কনজারভেটর হিসেবে দায়িত্ব পালন করেন। জয়পুরে জেডিএ শ্যুটিং রেঞ্জে তিনি অনুশীলন করেছেন। যোগ্যতামান পর্বে ৬২১.৭ পয়েন্ট নিয়ে সপ্তম স্থানে শেষ করে অবনী ফাইনাল রাউন্ডে জায়গা করে নেন। ২০১২-তে এক দুর্ভাগ্যজনক সড়ক দুর্ঘটনার সময় থেকে অবনীর সঙ্গী হুইলচেয়ার। বিদ্যালয়ে বরাবর প্রথম স্থানাধিকারী অবনী এটা বিশ্বাস করেন যে, ভাল নম্বর পাওয়া যথেষ্ট নয়, সেই সঙ্গে খেলাধূলাতেও ভাল ফল করা জরুরী।
প্রধানমন্ত্রী শ্রী নরেন্দ্র মোদী এক ট্যুইটে বলেছেন,"অসাধারণ ক্রীড়া নৈপুণ্য দেখিয়েছেন @AvaniLekhara! স্বর্ণ পদকের জন্য আপনি কঠোর পরিশ্রম করেছেন। এজন্য আপনাকে অভিনন্দন। এই পদক আপনারই প্রাপ্য ছিল। শ্যুটিং-এর প্রতি আপনার জেদ এই সাফল্য এনে দিয়েছে। ভারতে খেলাধুলোর ক্ষেত্রে নিঃসন্দেহে এটি বিশেষ মুহূর্ত। আপনার ভবিষ্যৎ প্রচেষ্টার জন্য শুভকামনা জানাই।"
ক্রীড়ামন্ত্রী শ্রী অনুরাগ ঠাকুর এই সাফল্যের জন্য প্যারা শ্যুটার অবনী লেখারাকে অভিনন্দন জানিয়েছেন। এক ট্যুইটে তিনি বলেছেন, "অসাধারণ অবনী, আপনি স্বর্ণ পদক জয়ী। অলিম্পিক ও প্যারালিম্পিকে অবনী একমাত্র মহিলা, যিনি স্বর্ণ পদক জয় করে ইতিহাস গড়েছেন। ১০ মিটার এয়ার রাইফলে তিনি ২৪৯.৬ স্কোর করে প্যারালিম্পিকে রেকর্ড গড়েছেন, যা বিশ্ব রেকর্ডের সমতুল।"
এর আগে অবনী বিশ্বকাপে ২০১৭ থেকে একাধিক পদক জিতেছেন। ২০১৭-তে জুনিয়র ওয়ার্ল্ড রেকর্ড করে রৌপ্য পদক পেয়েছেন। সেবছরই ব্যাঙ্ককে ডাব্লুএসপিএস বিশ্বকাপে তিনি ব্রোঞ্জ পদক পান। ২০১৯-এ ক্রোয়েশিয়ায় ডাব্লুএসপিএস বিশ্বকাপে অবনী রৌপ্য পদক জয় করেন। চলতি বছরে ডাব্লুএসপিএস বিশ্বকাপে তিনি আরও একটি রৌপ্য পদক পান। উল্লেখ করা যেতে পারে, ২০১৯-এর ফেব্রুয়ারিতে অবনী টোকিও প্যারালিম্পিক্সের কোটা অর্জন করেন।
২০১৭ থেকে অবনীকে টার্গেট অলিম্পিক পোডিয়াম  স্কিমে অন্তর্ভুক্ত করা হয়েছে। এই কর্মসূচির মাধ্যমে অবনীকে প্রশিক্ষণ থেকে ক্রীড়া সাজসরঞ্জাম সংগ্রহ প্রায় সব ক্ষেত্রেই সাহায্য দেওয়া হয়েছে।
টোকিও প্যারালিম্পিক্সে অবনী এবার দলগত বিভাগে ১০ মিটার এয়ার রাইফেলে তৃতীয় রাউন্ডের প্রতিযোগিতায় নামবেন। এরপর, মহিলাদের ৫০ মিটার রাইফেল থ্রি পজিশনে অষ্টম রাউন্ডে এবং ৫০ মিটার এয়ার রাইফেলে দলগত বিভাগে ষষ্ঠ রাউন্ডে পদক জয়ের লক্ষ্যে লড়াই করবেন।
CG/BD/AS/
(Visitor Counter : 263
বিদেশমন্ত্রক
রিজেন্ট পার্ক উপ-ডাকঘরে পাসপোর্ট সেবাকেন্দ্র শীঘ্রই চালু হচ্ছে
কলকাতা, ১৫ জানুয়ারী, ২০১৯
রিজেন্ট পার্ক উপ-ডাকঘরে পাসপোর্ট সেবাকেন্দ্র আগামী ২২ জানুয়ারি চালু হচ্ছে।
পাসপোর্টের জন্য অনলাইনে আবেদনকারীদের আবেদন সংক্রান্ত রেফান্স নম্বর সহ প্রয়োজনীয় বিভিন্ন নথিপত্রের  প্রকৃত ও প্রত্যয়িত নকল কপি নিয়ে আসার অনুরোধ করা হচ্ছে।
আঞ্চলিক পার্সপোর্ট কার্যালয়ের ওয়েবসাইট  থেকে নথিপত্র সংক্রান্ত বিশদ বিবরণ পাওয়া যাবে।
আগামী ২১ তারিখ পাঁচজন আবেদনকারীর সঙ্গে পাসপোর্ট সংক্রান্ত বিষয়ে সাক্ষাৎ করা হবে। পরের দিন অর্থাৎ ২২ তারিখ থেকে প্রত্যেক কাজের দিন ৪০ জন্য আবেদনকারীর সঙ্গে সাক্ষাৎ করা হবে। আগামী ১৮ তারিখ পাসপোর্ট কার্যালয়ের ওয়েবসাইটে বেলা ৩.৩০ মিনিট থেকে সাক্ষাৎকারীদের নাম প্রকাশ করা হবে। আবেদনকারীরা পাসপোর্ট মাসুল অনলাইনে জমা করবেন। অনলাইনে আবেদনের ভিত্তিতে যারা সাক্ষাতের সময় পেয়েছেন, কেবল তাঁদের সঙ্গেই দেখা করা হবে। অন্য কোনভাবে সাক্ষাতের জন্য সুযোগ দেওয়া হবে না।
SSS/BD/NS
(Visitor Counter : 83
প্রধানমন্ত্রীরদপ্তর
কয়লা ও খনি শিল্পকে উৎসাহ দেবার নানা পন্থা নিয়ে প্রধানমন্ত্রী এক বৈঠকে আলোচনা করলেন
নতুন দিল্লি, ৩০ এপ্রিল, ২০২০
কোভিড – ১৯ এর প্রেক্ষিতে অর্থনীতিকে চাঙ্গা করতে প্রধানমন্ত্রী শ্রী নরেন্দ্র মোদী, আজ কয়লা ও খনি শিল্পে আর্থিক সংস্কার নিয়ে একটি বৈঠক করেন। বৈঠকে বিভিন্ন বিষয় নিয়ে বিস্তারিতভাবে আলোচনা হয়। এর মধ্যে রয়েছে, দেশের খনিগুলি থেকে সহজে বিপুল পরিমাণে খনিজ সম্পদ উত্তোলন, বিনিয়োগ আকর্ষণ এবং আধুনিক প্রযুক্তি ব্যবহারের মাধ্যমে এই শিল্পের সংস্কার সাধন করা। পুরো প্রক্রিয়াটি স্বচ্ছ এবং দক্ষতার সঙ্গে করার ওপর গুরুত্ব দেওয়া হয়। এর ফলে এই শিল্পে প্রচুর কর্মসংস্থানের সুযোগ তৈরী হবে।
বৈঠকে অতিরিক্ত ব্লকগুলির নিলাম, নিলাম প্রক্রিয়ায় আরো বেশি অংশগ্রহণে উৎসাহ দান, খনিজ সম্পদ বেশি করে উৎপাদন করা ও এগুলি উত্তোলনে ব্যয় হ্রাস করা নিয়ে আলোচনা হয়। এই শিল্পের ব্যবসায় গতি আনতে সুযোগ সুবিধা বৃদ্ধি ও এক জায়গা থেকে অন্য জায়গায় সস্তায় পরিবহণ করার মতো বিষয়গুলি নিয়ে বিস্তারিত আলোচনা হয়েছে। একই সঙ্গে কার্বন নিঃসরণের পরিমাণ কমিয়ে পরিবেশ বান্ধব স্থিতিশীল উন্নয়নের উপরও জোর দেওয়া হয়েছে।
বৈঠকে নিলাম প্রক্রিয়ার সংস্কার, দক্ষ প্রতিষ্ঠান, খনিজ সম্পদ উত্তোলনে বেসরকারী সংস্থাগুলিকে যুক্ত করা, রাষ্ট্রায়ত্ত্ব সংস্থাগুলিকে আরো প্রতিযোগিতামূলক করে তোলা এবং খনিজ উন্নয়ন তহবিলের মাধ্যমে বিভিন্ন সম্প্রদায়ের মধ্যে উন্নয়নমূলক কাজকর্ম চালানোর বিষয়গুলিও স্থান পেয়েছে। দেশের বিভিন্ন স্থানে খনিজ সম্পদ পরিবহণের ক্ষেত্রে পরিকাঠামোর উন্নয়ন এবং সমুদ্র পথ ব্যবহারের বিষয় নিয়েও বৈঠকে আলোচনা হয়।
কয়লা খনি থেকে কয়লা উত্তোলন করে রেলের ওয়াগনে তা বোঝাই করার প্রক্রিয়াটি আরো দক্ষ এবং পরিবেশবান্ধব করে তোলা, কয়লার তরলীকরণ এবং তার থেকে গ্যাস বের করা, কয়লা খনি অঞ্চলের মিথেন উত্তোলন করা নিয়েও বৈঠকে আলোচনা হয়।
প্রধানমন্ত্রী, খনি শিল্পের মাধ্যমে কর্মসংস্থানের সুযোগ বৃদ্ধির বিষয়টি পর্যালোচনা করেন। খনিজ সম্পদে দেশকে স্বনির্ভর করে তোলার ওপর তিনি বিশেষ জোর দেন। শ্রী মোদী বলেন, আন্তর্জাতিক মান অনুসারে খনিজ শিল্পে মানোন্নয়নের প্রয়োজন। এরজন্য তিনি যথাযথ পরিকল্পনা তৈরির পরামর্শ দেন। খনি শিল্পে আধুনিক প্রযুক্তির ব্যবহার, খনিজ পদার্থ উত্তোলনের আবেদন করার পর ছাড়পত্র পাওয়ার সময়সীমা হ্রাস নিশ্চিত করতে তিনি সকলে নির্দেশ দিয়েছেন। পাশাপাশি অর্থনীতিকে চাঙ্গা করতে রাজ্যগুলির সঙ্গে অংশীদারিত্বের মাধ্যমে এই শিল্পে বেসরকারী বিনিয়োগে আকৃষ্ট করার ওপর জোর দেওয়া হয়। তিনি তাপবিদ্যুৎ কেন্দ্রের জন্য কয়লা আমদানীর পরিমাণ হ্রাস করার ওপর জোর দেন। চলতি বছরে দেশে বিপুল পরিমাণ কয়লার সন্ধান পাওয়ায় প্রধানমন্ত্রী এই বিষয়ে আরো গুরুত্ব আরোপ করেছেন।
(CG/CB/SFS
স্বাস্থ্যওপরিবারকল্যাণমন্ত্রক
বিশ্ব স্বাস্থ্য সংস্থার কার্যনির্বাহী পর্ষদের ১৪৯ তম অধিবেশনে ডঃ হর্ষবর্ধন বলেছেন, এখন সময় এসেছে কাজ করার
নতুন দিল্লি, ২ জুন, ২০২১
কেন্দ্রীয় স্বাস্থ্য ও পরিবার কল্যাণ মন্ত্রী ডঃ হর্ষবর্ধন আজ ভিডিও কনফারেন্সের মাধ্যমে নতুন দিল্লিতে নির্মাণ ভবন থেকে বিশ্ব স্বাস্থ্য সংস্থার  কার্যনির্বাহী পর্ষদের ১৪৯ তম অধিবেশনে ভাষণ দেন। ডঃ হর্ষবর্ধন বিশ্ব স্বাস্থ্য সংস্থার কার্যনির্বাহী পর্ষদের চেয়ারপার্সন হিসেবে সাফল্যের সঙ্গে তার মেয়াদকাল আজ সম্পূর্ণ করেছেন।
ডঃ হর্ষবর্ধন শ্রোতাদের স্মরণ করিয়ে দিয়ে বলেছেন, সারা বিশ্বজুড়ে যে সমস্ত সাহসী করোনা যোদ্ধা প্রাণ উৎসর্গ করেছেন, তাঁরা নিসন্দেহে প্রশংসার দাবি রাখেন। সমগ্র মানব জাতির অস্তিত্ব বজায় রাখতে এঁদের অবদান স্মরণীয় হয়ে থাকবে।
ডঃ হর্ষবর্ধন আরও বলেন, বিশ্ব স্বাস্থ্য সংস্থা মহামারীর সময় সমস্ত সদস্য দেশের সাহায্যে পাশে দাঁড়িয়েছে এবং সমতার মূল্যবোধের প্রতি অঙ্গিকারবদ্ধ থেকেছে। বিশ্বব্যাপী মহামারীর মোকাবিলায় সকলের কাছে কোভিড-১৯ টিকা পৌঁছে দিতে হু গুরুত্বপূর্ণ ভূমিকা নিয়েছে, যাতে টিকাকরণ থেকে কেউ যেন বাদ না পড়েন। তিনি বলেন, 'এখন সময় এসেছে কাজ করার'। বর্তমান পরিস্থিতি সকলের কাছে এটা স্পষ্ট করে তুলেছে যে, আগামী দু-দশকে স্বাস্থ্য ক্ষেত্রে আরও অনেক চ্যালেঞ্জের মুখোমুখি হতে হবে। আর এই চ্যালেঞ্জ মোকাবিলায় প্রয়োজন এক অভিন্ন সহযোগিতা, যাতে সকলেই সমান দায়িত্ব ভাগ করে নিতে পারে। বর্তমান বিশ্ব সঙ্কটে ঝুঁকি হ্রাস এবং তা প্রতিরোধ করতে বিশ্ব অংশিদারিত্বকে আরও মজবুত করার প্রয়োজনীয়তা দেখা দিয়েছে। অবশ্য, এজন্য প্রয়োজন বিশ্ব জনস্বাস্থ্য ক্ষেত্রে আরও বেশি বিনিয়োগের।
জনস্বাস্থ্য ক্ষেত্রে বিশ্ব স্বাস্থ্য সংস্থা প্রয়োজনীয় কর্ম পরিকল্পনা প্রনয়ণ করে সমগ্র বিশ্বকে নেতৃত্ব দিচ্ছে। অবশ্য জনস্বাস্থ্য ক্ষেত্রে বিভিন্ন সমস্যা মোকাবিলায় কাজ করার আরও অনেক সুযোগ রয়েছে। স্বাস্থ্য মন্ত্রী আরও বলেন, বর্তমান সঙ্কটগ্রস্ত পরিস্থিতিতে মেধা সম্পদের অধিকার নির্দিষ্ট কয়েকটি শিল্প সংস্থার হাতে কুক্ষিগত থাকা উচিত নয়। এব্যাপারে মেধাসম্পদ সহযোগিতামূলক গবেষণার জন্য ভাগ করে নেওয়া প্রয়োজন। বিশ্ব স্বাস্থ্য সংস্থা সহ বিশ্ব বাণিজ্য সংগঠনের মত প্রতিষ্ঠানগুলিকে বর্তমান জটিল সময়ে সকলের কাছে সুলভে ওষুধপত্র পৌঁছে দিতে সুষ্ঠু পন্থা খুঁজে বের করতে হবে বলেও ডঃ হর্ষবর্ধন অভিমত প্রকাশ করেন। উল্লেখ করা যেতে পারে, বিশ্ব স্বাস্থ্য সংস্থার কার্যনির্বাহী পর্ষদের নতুন চেয়ারপার্সন মনোনিত হয়েছেন কেনিয়ার ডঃ প্যাট্রিক আমোথ।
CG/BD/AS/
(Visitor Counter : 139
মন্ত্রিসভারঅর্থনৈতিকবিষয়সংক্রান্তকমিটি
আন্তঃরাজ্য সরবরাহ ও বন্টন ব্যবস্থাকে শক্তিশালী করার জন্য কেন্দ্রীয় মন্ত্রিসভা উত্তর পূর্বাঞ্চলের ৬টি রাজ্যে আঞ্চলিক বিদ্যুৎ বন্টন ব্যবস্থার উন্নতিতে পরিবর্তিত ব্যয়ের প্রস্তাবে অনুমোদন দিয়েছে
নয়াদিল্লী, ১৬ ডিসেম্বর, ২০২০
প্রধানমন্ত্রী শ্রী নরেন্দ্র মোদীর পৌরহিত্যে কেন্দ্রীয় মন্ত্রিসভার অর্থনৈতিক বিষয়ক কমিটির বৈঠকে উত্তর পূর্বাঞ্চলের বিদ্যুৎ ব্যবস্থা উন্নয়ন প্রকল্পের জন্য পরিবর্তিত ব্যয় বরাদ্দর প্রস্তাবকে অনুমোদন দেওয়া হয়েছে। এই ব্যয় বরাদ্দের বর্তমান পরিমাণ ৬ হাজার ৭০০ কোটি টাকা। উত্তর পূর্বাঞ্চলের রাজ্যগুলির মধ্যে বিদ্যুৎ সরবরাহ ও বন্টন ব্যবস্থাপনাকে শক্তিশালী করার ফলে ওই অঞ্চলে আর্থিক বিকাশ ত্বরান্বিত হবে।
বিদ্যুৎ মন্ত্রকের অধীনস্থ রাষ্ট্রায়ত্ত্ব সংস্থা পাওয়ার গ্রিডের মাধ্যমে এই প্রকল্প বাস্তবায়িত হবে। আসাম, মণিপুর, মেঘালয়, মিজোরাম, নাগাল্যান্ড ও ত্রিপুরা- এই ৬টি রাজ্য এর ফলে উপকৃত হবে। এই প্রকল্পটি ২০২১এর ডিসেম্বরের মধ্যে শুরু হবে। প্রকল্প চালু হলে সংশ্লিষ্ট রাজ্যগুলি এর দায়িত্ব বহন করবে।
এই প্রকল্পের মূল উদ্দেশ্য হল উত্তর পূর্বাঞ্চলের সার্বিক আর্থিক উন্নয়ন। এ কারণে এই অঞ্চলের রাজ্যগুলির মধ্যে বিদ্যুৎ সরবরাহ ও বন্টনের পরিকাঠামো উন্নত করা হবে- যার মাধ্যমে বিদ্যুতের পরিবহণে বাড়তি ক্ষমতা তৈরি হবে। এর ফলে সংশ্লিষ্ট অঞ্চলে সমস্ত স্তরের গ্রাহকরা সুবিধা পাবেন।
এই প্রকল্পের জন্য সংশ্লিষ্ট রাজ্যগুলিতে মাথাপিছু বিদ্যুৎ ব্যবহারের পরিমাণ বাড়বে। যার ফলে ওই অঞ্চলের আর্থিক বিকাশে সাহায্য হবে। যেসব সংস্থাগুলি এই প্রকল্পের কাজ করবে তারা নির্মাণ কাজের সময় সংশ্লিষ্ট অঞ্চল থেকে দক্ষ ও অদক্ষ কর্মীদের প্রচুর পরিমাণে নিয়োগ করবে। প্রকল্পের কাজ শেষ হলে এর রক্ষণাবেক্ষণ ও পরিচালনের জন্য অতিরিক্ত মানব সম্পদের প্রয়োজন হবে। এর মাধ্যমে উত্তর পূর্বাঞ্চলে অতিরিক্ত কর্মসংস্থানের সুযোগ গড়ে উঠবে।
প্রেক্ষাপট :
কেন্দ্রের বিদ্যুৎ মন্ত্রকের পরিকল্পনা অনুযায়ী ২০১৪ সালের ডিসেম্বরে এই প্রকল্পটি প্রাথমিকভাবে অনুমোদন পেয়েছিল। বিশ্ব ব্যাঙ্কের সহায়তায় কেন্দ্র এই প্রকল্প রূপায়ণে বিদ্যুৎ মন্ত্রককে সাহায্য করছে। এক্ষেত্রে বিশ্বব্যাঙ্ক এবং কেন্দ্র মোট প্রকল্পের ৫০:৫০ ভিত্তিতে অর্থ ব্যয় করবে। তবে প্রকল্পের কর্ম ক্ষমতা বৃদ্ধির জন্য কেন্দ্র এককভাবে ৮৯ কোটি টাকা ব্যয় করবে।
অসামরিকবিমানপরিবহণমন্ত্রক
ভারত ও আফগানিস্তানের মধ্যে সংশোধিত বিমান পরিষেবা চুক্তি স্বাক্ষরের প্রস্তাব অনুমোদন করেছে কেন্দ্রীয় মন্ত্রিসভা
নয়াদিল্লী, ২৩ ডিসেম্বর, ২০২০
ভারত ও আফগানিস্তানের মধ্যে সংশোধিত বিমান পরিষেবা চুক্তি স্বাক্ষরের প্রস্তাবটিকে অনুমোদন করেছে কেন্দ্রীয় মন্ত্রিসভা।
সংশোধিত বিমান পরিষেবা চুক্তিটি দুটি দেশের মধ্যে অসামরিক বিমান চলাচলের ক্ষেত্রে একটি গুরুত্বপূর্ণ ভূমিকা পালন করবে। এর ফলে অসামরিক বিমান চলাচল ক্ষেত্রের বিকাশ ঘটবে এবং উভয় দেশের ব্যবসা-বাণিজ্য, বিনিয়োগ, পর্যটন ও সাংস্কৃতিক আদান-প্রদান বাড়বে। দুটি দেশের মধ্যে বাধাহীন বিমান যোগাযোগ ব্যবস্থা গড়ে উঠবে। এর ফলে ব্যবসা-বাণিজ্যের সুযোগ তৈরি হবে ও নিরাপত্তা ও সুরক্ষা নিশ্চিত হবে।
প্রতিরক্ষামন্ত্রক
দিল্লি এবং হরিয়ানায় ৫টি চিকিৎসা অক্সিজেন প্ল্যান্ট স্থাপন করবে ডিআরডিও
নতুন দিল্লি, ৪ মে, ২০২১
কোভিড ১৯ সংক্রমণ মোকাবিলা এবং অক্সিজেনের প্রয়োজনীয়তা বৃদ্ধির জন্য পিএম কেয়ার্স তহবিলের আওতায় সারা দেশে ৫০০টি চিকিৎসা অক্সিজেন প্ল্যান্ট স্থাপনের জন্য অর্থ বরাদ্দ করা হয়েছে । আগামী ৩ মাসের মধ্যে এই প্ল্যান্টগুলি স্থাপনের পরিকল্পনা করা হয়েছে । প্রতিরক্ষা গবেষণা ও উন্নয়ন সংস্থা , তার শিল্প সংস্থাগুলির মাধ্যমে মে মাসের প্রথম সপ্তাহের মধ্যে দিল্লি সংলগ্ন অঞ্চলে ৫টি চিকিৎসা অক্সিজেন প্ল্যান্ট স্থাপন করা হবে । এআইআইএমএস ট্রমা সেন্টার, ডঃ রামমোহন লোহিয়া হাসপাতাল, সবদরজং হাসপাতাল, লেডি হার্ডিঞ্জ মেডিকেল কলেজ এবং হরিয়ানার ঝাঁঝর-এর এআইআইএমএস-এ এই ৫টি চিকিৎসা অক্সিজেন প্ল্যান্ট স্থাপন করা হবে । পূর্ব নির্ধারিত সূচি অনুযায়ী গত চৌঠা মে দিল্লির এআইআইএমএস এবং রামমোহন লোহিয়া হাসপাতালে ২টি প্ল্যান্ট স্থাপন করা হয় । এই প্ল্যান্ট দুটি সরবরাহ করেছে কোয়েম্বাটুরের ট্রিডেন্ট নিউম্যাটিক্স প্রাইভেট লিমিটেড । এই সংস্থাটির প্রযুক্তিগত অংশীদার হল ডিআরডিও । এই সংস্থাটিকে ৪৮টি প্ল্যান্টের বরাত দেওয়া হয়েছে । ৩৩২টি প্ল্যান্ট সরবরাহের দায়িত্বে আছে টাটা অ্যাডভান্সড সিস্টেম লিমিটেড । তারা মে মাসের মাঝামাঝি সময় থেকে এই প্ল্যান্টগুলি সরবরাহের কাজ শুরু করবে । এই প্ল্যান্ট সরবরাহের সময় খুব নিবিড় ভাবে পর্যবেক্ষণ করা হয় । সমান্তরাল ভাবে প্রতিটি হাসপাতালে এই প্ল্যান্ট বসানোর জন্য জায়গাগুলি প্রস্তুত করা হচ্ছে ।
প্রতি মিনিটে হাজার লিটার তরল অক্সিজেন উৎপাদনের জন্য এই প্ল্যান্টগুলির পরিকল্পনা করা হয়েছে । প্রতি মিনিটে ৫ লিটার তরল অক্সিজেন পৌঁছে দিতে পারবে ১৯০ জন রোগীকে । এর জন্য সিলিন্ডার পিছু প্রতিদিন খরচ হবে ১৯৫ টাকা । ডিআরডিও এই চিকিৎসা অক্সিজেন প্ল্যান্টের প্রযুক্তিগুলি তৈরি করেছে । এই প্ল্যান্টগুলি প্রতিস্থাপন হলে অক্সিজেন পরিবহনের খরচ কমে আসবে এবং জরুরি অবস্থায় কোভিড ১৯ রোগীদের বিশেষ সহায়তা প্রদান করবে ।
SDG/SS/RAB/
(Visitor Counter : 142
রাষ্ট্রপতিরসচিবালয়
আন্তর্জাতিক নারী দিবসের প্রাক্কালে রাষ্ট্রপতির বার্তা
নতুন দিল্লি, ০৭ মার্চ, ২০২২
প্রতি বছর ৮ই মার্চ আন্তর্জাতিক নারী দিবস উদযাপিত হয়ে থাকে। তার প্রাক্কালে রাষ্ট্রপতি শ্রী রামনাথ কোবিন্দ এক বার্তায় জানিয়েছেন :
“আন্তর্জাতিক নারী দিবসে আমি সকল মহিলাকে আন্তরিক শুভেচ্ছা ও শুভকামনা জানাই।
আজ যখন বিশ্ব ক্রমাগত পরিবর্তিত হচ্ছে, ভারতীয় মহিলারা তাদের ব্যক্তিগত ও সামাজিক জীবনের পাশাপাশি জাতীয় অঙ্গনে উল্লেখযোগ্য প্রভাব ফেলছেন। আমাদের দেশের উন্নয়ন প্রক্রিয়াতেও তারা গুরুত্বপূর্ণ ভূমিকা পালন করছেন। আমাদের মেয়েদের সাবলম্বি করে তুলতে ক্ষমতায়ন গুরুত্বপূর্ণ। এটি তাদের পরিবার, সমাজ ও জাতির প্রতি দায়িত্ব পালনের পাশাপাশি তাদের আকাঙ্খা অর্জনে সাহায্য করবে।
এই দিনটি মহিলাদের সুরক্ষা, মর্যাদা এবং সমৃদ্ধি নিশ্চিত করার জন্য আমাদের সংকল্প পুনর্ব্যক্ত করার সুসময়। আমাদের বোন ও কন্যাদের পূর্ণ সম্ভাবনাকে কাজে লাগাতে হবে এবং দেশ গঠনের প্রক্রিয়ায় অবদান রাখার যথেষ্ট সুযোগ দিতে হবে।”
CG/SS/SKD/
(Visitor Counter : 110